《和李曼修孺职方谢梓守张靖子立龙图游春》
宋代·冯山

潼川侈风俗，一春事嬉游。太守与民乐，高会邀良俦。

年丰廷无与，日夕为欢谋。宾从相追随，景物多访求。

名园布芳郊，宝刹依重丘。红旗肃冠盖，画鼓翻倡优。

人情殊未央，春意亦少留。最后司马至，为罗东山羞。

观棋缓带閒，试茗澄心幽。猖狂但醒醉，感慨还唱酬。

清尊未放手，急景如转头。分司饱馀味，经世忘远忧。

来时蚕始眠，归看场中麰。人生苟适性，不羡万户侯。

丈夫负壮气，安知饿填沟。得志位卿相，失时归田畴。

纷纷素所轻，大半登瀛洲。肯为五斗米，折腰趋道周。

区区事笔砚，顶踵称恩庥。酒酣且勿去，为我新声讴。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。